РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 118-1080/15

1. октобар 2015. године

Б Е О Г Р А Д

ПРЕДСЕДНИКУ

НАРОДНЕ СКУПШТИНЕ РЕПУБЛИКЕ СРБИЈЕ

 На основу члана 10. Закона о високом образовању ("Службени гласник РС", бр. 76/05, 100/07-аутентично тумачење, 97/08, 44/10, 93/12, 89/13, 99/14, 45/15-аутентично тумачење и 68/15) и чл. 44. и 58. Пословника Народне скупштине ("Службени гласник РС", бр. 20/12-пречишћен текст), Одбор за образовање, науку, технолошки развој и информатичко друштво Народне скупштине Републике Србије, на седници одржаној 1. октобра 2015. године, утврдио је Предлог одлуке o разрешењу проф. др Душана Николића дужности члана Националног савета за високо образовање, на лични захтев.

Проф. др Душан Николић, редовни професор Правног факултета у Новом Саду, изабран од стране Народне скупштине 10. марта 2015. године за члана Националног савета за високо образовање на време од четири година са листе кандидата Конференције универзитета Србије, у међувремену је биран за ректора Универзитета у Новом Саду са мандатом који почиње 1. октобра 2015. године.

 Из ових разлога Одбор је закључио да предложи Народној скупштини да Предлог одлуке размотри по хитном поступку у складу са чл. 167. и 168. Пословника Народне скупштине. Хитан поступак се предлаже и како би Национални савет за високо образовање могао да функционише у пуном саставу.

 За представника предлагача на седници Народне скупштине одређена је мр Александра Јерков, председница Одбора.

 ПРЕДСЕДНИЦА

 мр Александра Јерков

П Р Е Д Л О Г

 На основу члана 10. Закона о високом образовању („Службени гласник РС", бр. бр. 76/05, 100/07-аутентично тумачење, 97/08, 44/10, 93/12, 89/13, 99/14, 45/15-аутентично тумачење и 68/15) и члана 8. Закона о Народној скупштини ("Службени гласник РС", бр. 9/10),

 Народна скупштина Републике Србије, на седници \_\_\_\_\_\_\_\_ одржаној \_\_\_\_\_\_\_\_\_\_\_\_\_\_ 2015. године, донела је

О Д Л У К У

О РАЗРЕШЕЊУ ЧЛАНА НАЦИОНАЛНОГ САВЕТА ЗА ВИСОКО ОБРАЗОВАЊЕ

I

 Разрешава се проф. др Душан Николић дужности члана Националног савета за високо образовање на лични захтев, изабран на предлог Конференције универзитета Србије.

II

 Ову одлуку објавити у „Службеном гласнику Републике Србије".

РС Број:

У Београду, \_\_\_ октобар 2015. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 Маја Гојковић

О б р а з л о ж е њ е

 На седници Одбора за образовање, науку, технолошки развој и информатичко друштво, одржаној 1. октобра 2015. године, чланови Одбора су упознати да је проф. др Душан Николић упутио 21. априла 2015. године писмо Народној скупштини, 03 број: 118-1080/15, у којем „моли“ да се разреши дужности члана Националног савета за високо образовање закључно са 30. септембром 2015. године, јер је 2. априла изабран за ректора Универзитета у Новом Саду, а на нову дужност ступа 1. октобра 2015. године.

 Проф. др Душан Николић, редовни професор Правног факултета у Новом Саду, изабран је од стране Народне скупштине 10. марта 2015. године за члана Националног савета за високо образовање на време од четири година са листе кандидата Конференције универзитета Србије

 Законом о високом образовању утврђено је у члану 10. став 10. да члан Националног савета не може бити лице изабрано, постављено или именовано на функцију у државном органу, органу територијалне аутономије или локалне самоуправе, у орган политичке странке или на дужност органа пословођења високошколске установе. Чланом 54. овог закона прописано је да је орган пословођења универзитета ректор.

 Имајући у виду цитиране одредбе, као и одредбу члана 10. став 12. Закона, којом је регулисано да Народна скупштина разрешава члана Националног савета пре истека мандата, између осталог и на лични захтев, Одбор је констатовао да су испуњени законски услови за покретање поступка за разрешење проф. др Душана Николића.

 Одбор предлаже да Народна скупштина размотри Предлог одлуке по хитном поступку у складу са чл. 167. и 168. Пословника Народне скупштине. Хитан поступак се предлаже и како би Национални савет за високо образовање могао да функционише у пуном саставу.